Urmareste Modifică dimensiunea fontului: Play

Bucureşti, 14 sep /Agerpres/ - Hans Klemm este ambasadorul Statelor Unite în întreaga Românie, a precizat misiunea diplomatică a SUA la Bucureşti, ca reacţie la o fotografie postată de primarul din Sfântul Gheorghe, Antal Arpad, iar Ministerul Afacerilor Externe a menţionat, miercuri, pentru AGERPRES, că vizita diplomatului american în Harghita şi Covasna se înscrie în atribuţiile curente ale ambasadelor de a se documenta la faţa locului.



"Ambasadorul Hans Klemm este Ambasadorul Statelor Unite în întreaga Românie. El călătoreşte periodic prin ţară, întâlnindu-se cu diferite grupuri din toate zonele societăţii româneşti. În calitate de aliat şi partener strategic al României, Statele Unite sprijină şi aplaudă democraţia din România şi eforturile României de a-şi consolida instituţiile democratice prin participarea deplină şi egală a tuturor segmentelor societăţii", a precizat Ambasada SUA la Bucureşti, într-un răspuns pentru AGERPRES.



Totodată, MAE a subliniat, legat de fotografia diplomatului american, că "asemenea vizite presupun inclusiv necesitatea înţelegerii şi luării în considerare a posibilităţii existenţei unor sensibilităţi".



"Vizita ambasadorului Hans Klemm în teritoriu se înscrie în atribuţiile curente ale ambasadelor de a se documenta la faţa locului cu privire la realităţile din statul de reşedinţă şi de a avea un dialog cu autorităţile locale. (...) În ceea ce priveşte fotografia la care faceţi referire, asemenea vizite presupun inclusiv necesitatea înţelegerii şi luării în considerare a posibilităţii existenţei unor sensibilităţi. Am transmis aceste considerente partenerilor noştri americani în cadrul unei discuţii cu Ambasada SUA la Bucureşti", se arată în răspunsul MAE, la o solicitare a AGERPRES.



MAE îşi exprimă convingerea că "asemenea vizite generează o reprezentare adecvată a realităţilor din România în ceea ce priveşte drepturile de care se bucură persoanele aparţinând minorităţilor naţionale şi modelul de interculturalitate promovat de România, care corespunde întru totul standardelor în materie".



Primarul oraşului Sfântu Gheorghe, Antal Arpad, a postat pe pagina sa de socializare o fotografie în care apare alături de ambasadorul SUA în România, şi de alţi reprezentanţi locali, ţinând în mână steagul ţinutului secuiesc.



"Ambasadorului SUA i-am făcut cadou un steag al comunităţii secuieşti, steag care a devenit şi simbolul lipsei de respect al autorităţilor faţă de comunitatea secuiască. Menţionez, că acest steag a fost folosit prima dată în 1599, când secuii au luptat alături de Mihai Viteazul", a scris primarul Antal Arpad pe Facebook. AGERPRES/(AS - autor: Cătălin Alexandru, editor: Mirela Bărbulescu)